आथिखाल समाव माखासे बर’ आइजोफोरा मेसिनाव दिहुननाय गोलाव जिफोरनि गेजेराव एमब्रदारी एरफबनानै जिफोरखौ दखना महरै गाननाय नुसै। बिदि जिखौ दखना मुं होनाया साबजाथावना ? आरो बिफोर बादि जिखौ काटालागा, स्क्रिनटाटस्, मनालिसा दखना बायदि मुं होनाया बर’फोरनि बिदन, आगर गुबै, फारौ मेगन आगर एरनाय दखना बायदिनि मुंफोरा गोमानायनि लामायाव फैबाय नामा ? बिदियै जोंनि गुबै दखनानि मुंफोरखौ गोमा होनायाव बर’फोरनि आफाद- गौथुमफोरा मेगनाव गोग्लैयाखै नामा ? ना बर’ आइजोफोरनो फालांगिरिफोरा जि फाननायनि मोनसे आदब नामा ? बे गुबै बर’ दखनानि मुं गोमानायनि लामाखौ बर’ हारिनि आफाद-गौथुमफोरा नोजोर बोनो गोनां जादों। बिदियैनो सानफ्रोमबो गोदान-गोदान मुंनि दखनाफोर हाथायाव बायनो मोनोब्ला बर’ आइजोफोरा गावनि गुबै दखनानि मुंफोरखौ बावगारलांगोनखौ सानजासै । बिनिखायनो बर’ एलबाम एबा सावथुनफोर दिहुननाय समफोराव आथिखालनि फालांगियारि मुंनि दखनाफोरखौ गाननायनि बदल बर’नि गुबै दखना, आर’नाइ-फास्राफोर जोमनायनि सायाव सावथुन-एलबाम दिहुनगिरि आरो दैदेनगिरिफोरा मेगन होनांगौ।